KOMISIJOS SPRENDIMAS
2007 m. balandžio 23 d.
dėl apsaugos priemonių nuo arklių infekcinės anemijos Rumunijoje
(pranešta dokumentu Nr. C(2007) 1652)
(Tekstas svarbus EEE)
(2007/269/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), ypač į jos 10 straipsnio 4 dalį,
kadangi:
(1)
Arklių infekcinė anemija (toliau - AIA) yra virusinė liga, kuria serga tik arklinių šeimos gyvūnai. Jei mirtis neištinka nuo vieno iš ūmių klinikinių priepuolių, AIA užkratas linkęs tapti nepastebėtas. Inkubacinis periodas paprastai trunka nuo vienos iki trijų savaičių, bet gali užsitęsti iki trijų mėnesių. Užkrėsti arklinių šeimos gyvūnai užsikrečia visam gyvenimui ir gali perduoti infekciją kitiems arklinių šeimos gyvūnams. Perduodama per užkrėsto arklinių šeimos gyvūno kraują dažniausiai nutraukus kraujasiurbių arklinių musių maitinimąsi, gimdoje - vaisiui, naudojant užkrėstas adatas arba suleidžiant virusu užkrėstus kraujo produktus.
(2)
AIA yra liga, apie kurią privaloma pranešti pagal 1990 m. birželio 26 d. Tarybos direktyvos 90/426/EEB dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą (2), A priedą. Be to, 1982 m. gruodžio 21 d. Tarybos direktyvoje 82/894/EEB dėl pranešimo apie gyvūnų ligas Bendrijoje (3) nustatyta, kad apie AIA protrūkius reikia pranešti Komisijai ir kitoms valstybėms narėms per pranešimo apie gyvūnų ligas sistemą (toliau - PGLS).
(3)
Direktyvos 90/426/EEB 4 straipsnio 5 dalyje nustatyti ribojimai arklinių šeimos gyvūnų iš ūkių, kuriuose patvirtinta AIA, judėjimui po užkrėstų gyvūnų skerdimo, kol likę gyvūnai bus du kartus patikrinti Coggins testu ir bus gauti neigiami rezultatai.
(4)
Skirtingai nei kitose valstybėse narėse, AIA yra būdinga Rumunijai, o greitas užkrėstų arklinių šeimos gyvūnų skerdimas įgyvendinamas nenuosekliai. Dėl šios priežasties, po įstojimo į Europos Sąjungą Rumunija savanoriškai toliau įgyvendino mutatis mutandis atitinkamas priemones, nustatytas 2004 m. lapkričio 29 d. Komisijos sprendime 2004/825/EB dėl apsaugos priemonių importuojant arklinius iš Rumunijos (4).
(5)
Prekiaujant gyvais arklinių šeimos gyvūnais, jų sėkla, kiaušinėliais ir embrionais, ligos padėtis Rumunijoje gali kelti gyvūnų sveikatos pavojų arklinių šeimos gyvūnams Bendrijoje.
(6)
Todėl reikėtų priimti apsaugos priemones, nustatančias konkretų režimą Rumunijos kilmės arklinių šeimos gyvūnų ir arklių kiaušinėlių bei embrionų judėjimui ir prekybai jais, kad valstybėse narėse būtų apsaugota arklinių šeimos gyvūnų sveikata ir gerovė.
(7)
1993 m. spalio 20 d. Komisijos sprendimu 93/623/EEB dėl registruotus arklinių šeimos gyvūnus lydinčio identifikavimo dokumento (paso) (5) ir 1999 gruodžio 22 d. Komisijos sprendimu 2000/68/EB, iš dalies keičiančiu Sprendimą 93/623/EEB ir nustatančiu veislinių ir produkcinių arklinių identifikavimą (6), reikalaujama, kad arklinių šeimos gyvūnai būtų pervežami ar transportuojami su identifikavimo dokumentu.
(8)
Arklinių šeimos gyvūnų judėjimo ir pervežimo sertifikavimo reikalavimai išdėstyti Direktyvos 90/426/EEB 8 straipsnyje. Siekiant padidinti arklinių šeimos gyvūnų iš AIA užkrėstų vietovių atsekamumą kitose valstybėse narėse, pažymėjimas pagal Direktyvos 90/426/EEB B priedą turėtų būti pakeistas gyvūnų sveikatos sertifikatu pagal tos direktyvos C priedą.
(9)
Pagal 1992 m. liepos 13 d. Tarybos direktyvos 92/65/EEB, nustatančios gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje bei jų importą į Bendriją (7), D priedo II skyriaus A dalį, 1995 m. liepos 24 d. Komisijos sprendime 95/307/EB, nustatančiame gyvūnų sveikatos sertifikato pavyzdį prekybai arklinių šeimos gyvūnų rūšių sperma (8), nustatytas eržilų tyrimas dėl AIA, jei sėkla renkama Bendrijos vidaus prekybai. Tačiau 1995 m. liepos 24 d. Komisijos sprendime 95/294/EB, nustatančiame gyvūnų sveikatos sertifikato pavyzdį prekybai arklinių šeimos gyvūnų rūšių kiaušialąstėmis ir embrionais (9), išdėstytas gyvūnų sveikatos sąlygas reikia papildyti reikalavimu atlikti tyrimą dėl AIA, jei kiaušinėliai ir embrionai renkami iš kumelių, esančių Rumunijoje.
(10)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Apsaugos priemonės, taikomos Rumunijos kilmės arklinių šeimos gyvūnams
1. Rumunija užtikrina, kad arklinių šeimos gyvūnai nebus išsiųsti į kitas valstybes nares, jei tie arklinių šeimos gyvūnai neatitiks toliau išdėstytų sąlygų:
a)
jiems turėjo būti taikytas Coggins tyrimas, atliktas su kraujo mėginiu, paimtu per 30 dienų iki išsiuntimo, kurio rezultatas neigiamas, o šis tyrimas ir jo rezultatai turi būti įrašyti į sprendimuose 93/623/EEB ir 2000/68/EB pateikto identifikavimo dokumento, su kuriuo gyvūnas pervežamas, VII skirsnį;
b)
jie vežami su gyvūnų sveikatos sertifikatu pagal Direktyvos 90/426/EEB C priedą, kuriame turi būti papildomas įrašas:
„Arklinių šeimos gyvūnai pagal Komisijos sprendimą 2007/269/EB“.
2. 1 dalis netaikoma už Rumunijos ribų esančių ūkių arklinių šeimos gyvūnams, kurie tranzitu vežami per Rumuniją pagrindiniais keliais ir greitkeliais arba transportuojami per Rumuniją tiesiogiai ir nenutraukiant kelionės į skerdyklą neatidėliotinai skersti.
3. Rumunija užtikrina, kad arklinių šeimos gyvūnų kiaušinėliai ir embrionai nebus išsiųsti į kitas valstybes nares, jei tie produktai neatitiks toliau išdėstytų sąlygų:
a)
jie turėjo būti surinkti iš kumelių donorių, kurioms buvo taikytas Coggins tyrimas, atliktas su kraujo mėginiu, paimtu iš kiekvienos kumelės donorės per 30 dienų iki kiaušinėlių ar embrionų paėmimo į siuntą, ir kiekvienu atveju gautas neigiamas rezultatas; ir
b)
prie kiaušinėlių ar embrionų siuntos turi būti pridėtas gyvūnų sveikatos sertifikatas pagal Direktyvos 95/294/EB priedą, kuriame turi būti papildomas įrašas:
„Kiaušinėliai arba embrionai pagal Komisijos sprendimą 2007/269/EB“.
4. Rumunija nuolat teikia ataskaitas Komisijai ir kitoms valstybėms narėms apie AIA raidą ir jos priežiūrai įgyvendintas priemones.
2 straipsnis
Taikymas
Šis sprendimas įsigalioja trečią dieną nuo jo paskelbimo Europos Sąjungos oficialiajame leidinyje.
3 straipsnis
Adresatai
Šis sprendimas skirtas valstybėms narėms.
Priimta Briuselyje, 2007 m. balandžio 23 d.